《杂曲歌辞。天长地久词》
唐代·卢纶

玉砌红花树，香风不敢吹。
春光解天意，偏发殿南枝。
虹桥千步解，半在水中央。
天子方清暑，宫人重暮妆。
辞辇复当熊，倾心奉上宫。
君王若看貌，甘在众妃中。
云日呈祥礼物殊，北庭生献五单于。
塞天万里无飞鸟，可在边城用郅都。
台殿云凉风日微，君王初赐六宫衣。
楼船罢泛归犹早，行道才人斗射飞。

作者简介：卢纶（739年—799年），字允言，河中蒲州（今山西永济县）人。唐代诗人，大历十才子之一。唐玄宗天宝末年举进士，遇乱不第；唐代宗朝又应举， 屡试不第。大历六年，经宰相元载举荐，授阌乡尉；后由宰相王缙荐为集贤学士，秘书省校书郎，升监察御史。出为陕州户曹、河南密县令。之后元载、王缙获罪，遭到牵连。唐德宗朝，复为昭应县令，出任河中元帅浑瑊府判官，官至检校户部郎中。不久去世。著有《卢户部诗集》。